เอกสารแนบ 3

รายงานคณะกรรมการตรวจสอบประจำปี 2555

คณะกรรมการตรวจสอบ บริษัท ไฮโดรเท็ค จำกัด (มหาชน) ประกอบด้วยกรรมการอิสระจำนวน 3
ท่าน คือ พลอากาศเอกชัยนันท์ ธรรมสุจริต เป็นประธานคณะกรรมการตรวจสอบ และนายอนันต์
เกตุพิทยา และรศ.ดร.กำพล ปัญญาโกเมศ เป็นกรรมการตรวจสอบ ซึ่งนายอนันต์ เกตุพิทยา
เป็นกรรมการผู้มีความรู้ความสามารถ และประสบการณ์ด้านบัญชีการเงิน
สามารถทำหน้าที่สอบทานความน่าเชื่อถือของงบการเงินได้
โดยกรรมการทุกท่านมีคุณสมบัติเป็นอิสระตามประกาศตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติภารกิจตามขอบเขตอำนาจหน้าที่และความรับผิดชอบที่ได้รับมอบหมายจากคณะกรรมการบริษัท
เป็นไปตามกฎบัตร และสอดคล้องตามประกาศของตลาดหลักทรัพย์แห่งประเทศไทย
โดยรับทราบข้อมูลจากผู้ตรวจสอบภายใน รายงานของผู้สอบบัญชี ฝ่ายบริหาร
และได้ให้คำแนะนำต่างๆ แก่ฝ่ายบริหาร
เพื่อให้การดำเนินงานของบริษัทมีประสิทธิภาพและประสิทธิผลมากยิ่งขึ้น

ในปี พ.ศ. 2555 คณะกรรมการตรวจสอบได้มีการจัดประชุมรวม 4 ครั้ง
และได้รายงานผลการดำเนินงานต่อคณะกรรมการบริษัทเป็นประจำทุกไตรมาส
โดยผลการปฏิบัติงานของกรรมการตรวจสอบมีสาระสำคัญ สรุปได้ดังนี้

-   สอบทานงบการเงินรายไตรมาส และงบการเงินประจำปี 2555 ของบริษัท
    เพื่อนำเสนอให้คณะกรรมการบริษัทพิจารณาอนุมัติ
    โดยพิจารณางบการเงินที่ผ่านการสอบทานและตรวจสอบจากผู้สอบบัญชี
    เพื่อให้มั่นใจได้ว่างบการเงินจัดทำขึ้นตามมาตรฐานบัญชีที่รับรองโดยทั่วไป
    มีการเปิดเผยข้อมูลอย่างเพียงพอ เป็นประโยชน์ต่อการตัดสินใจของผู้ใช้งบการเงินของบริษัท
    พร้อมทั้งพิจารณาข้อเสนอแนะต่อระบบการควบคุมภายในจากผู้สอบบัญชี
    เพื่อให้มั่นใจได้ว่าข้อสังเกตสำคัญที่พบจากการตรวจสอบได้รับการพิจารณาดำเนินการจากฝ่ายบริหารอย่างเหมาะสม

-   สอบทานรายการที่เกี่ยวโยงกัน หรือรายการที่อาจมีความขัดแย้งทางผลประโยชน์
    เพื่อให้มั่นใจว่าการตกลงเข้าทำรายการมีความสมเหตุสมผล และเกิดประโยชน์สูงสุดต่อบริษัท
    ตามนโยบายการกำกับดูแลกิจการที่ดี ตามหลักเกณฑ์ของตลาดหลักทรัพย์แห่งประเทศไทย

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์ฯ
    ข้อกำหนดของตลาดหลักทรัพย์ฯ และคณะกรรมการกำกับหลักทรัพย์และตลาดหลักทรัพย์ฯ
    และกฎหมายอื่นที่เกี่ยวข้องกับธุรกิจของบริษัท มีการปฏิบัติตามกฎหมาย
    และระเบียบของทางการที่เกี่ยวข้องให้เป็นไปอย่างถูกต้อง

-   สอบทานความเพียงพอ และเหมาะสมของระบบการควบคุมภายใน
    กำกับดูแลและเป็นผู้ประเมินผลงานการปฏิบัติงานด้านการตรวจสอบภายใน
    โดยให้ความเห็นชอบต่อแผนงานตรวจสอบภายในประจำปี และสอบทานผลการตรวจสอบ
    เพื่อให้มั่นใจว่าบริษัทมีระบบการควบคุมภายในที่มีประสิทธิผล

-   สอบทานคุณสมบัติของผู้สอบบัญชี คุณภาพ มาตรฐานการทำงาน ทีมงาน ความเชี่ยวชาญ
    ความเป็นอิสระในการปฏิบัติงาน และค่าตอบแทน เพื่อนำเสนอต่อคณะกรรมการบริษัท
    เพื่อขออนุมัติที่ประชุมสามัญผู้ถือหุ้นประจำปี 2555 ให้แต่งตั้งบริษัท เอส พี ออดิท จำกัด
    เป็นผู้สอบบัญชีสำหรับปี 2556 ซึ่งผู้สอบบัญชีได้ปฏิบัติหน้าที่อย่างดีเสมอมา
    และมีคุณสมบัติถูกต้องตามประกาศของตลาดหลักทรัพย์แห่งประเทศไทย

-   ความเห็นต่อการปฏิบัติหน้าที่ตามกฎบัตรของคณะกรรมการตรวจสอบ
    จากการประเมินการปฏิบัติงานตนเองของคณะกรรมการประจำปี 2555
    คณะกรรมการตรวจสอบได้ประเมินในเรื่ององค์ประกอบของคณะกรรมการตรวจสอบ
    การฝึกอบรมและทรัพยากร การประชุม
    ความสัมพันธ์กับผู้สอบบัญชีและผู้บริหารตลอดจนบทบาทของคณะกรรมการตรวจสอบในอนาคต
    ซึ่งผลการประเมินโดยรวมสรุปว่าได้ปฏิบัติงานอย่างเพียงพอ ในระดับที่น่าพอใจ

โดยภาพรวมได้พิจารณาแล้วเห็นว่าในรอบปี 2555
คณะกรรมการตรวจสอบได้ปฏิบัติหน้าที่ครบถ้วนตามที่ได้รับมอบหมายจากคณะกรรมการบริษัท
โดยใช้ความรู้ความสามารถอย่างเต็มที่ และทำหน้าที่ได้โดยอิสระ
ไม่มีข้อจำกัดในการได้รับข้อมูลทั้งจากกรรมการ ผู้บริหาร พนักงาน และผู้ที่เกี่ยวข้อง
โดยยึดมั่นในจริยธรรมธุรกิจ
คณะกรรมการบริษัทตลอดจนผู้บริหารของบริษัทมีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัท
มีระบบการควบคุมภายใน การตรวจสอบภายในที่เหมาะสมและมีประสิทธิผล
มีการบริหารความเสี่ยงอย่างรัดกุมเพียงพอ และมีการกำกับดูแลกิจการโดยยึดหลักความโปร่งใส
ความซื่อสัตย์ ความรับผิดชอบต่อผลการปฏิบัติงานตามหน้าที่ และความสามารถในการแข่งขัน
การปฏิบัติตามกฎหมายและระเบียบทางการที่เกี่ยวข้องเป็นไปโดยถูกต้อง
บริษัทถือนโยบายการกำกับดูแลกิจการที่ดีเป็นสำคัญ เป็นไปตามหลักบรรษัทภิบาลที่ดี
มีความโปร่งใสในการดำเนินงาน ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย
และมีการรายงานข้อมูลทางการเงินและการดำเนินงานอย่างถูกต้อง
สำหรับงบการเงินรอบบัญชีสิ้นสุดวันที่ 31 ธันวาคม 2555
ไม่มีเหตุการณ์แสดงถึงปัญหาหรือรายการที่มีผลกระทบต่องบการเงินอย่างมีนัยสำคัญ

[]

  (พลอากาศเอกชัยนันท์ ธรรมสุจริต)

  ประธานกรรมการตรวจสอบ

  26 กุมภาพันธ์ 2556